Denel se nuwe baas bekendgemaakDanie du Toit is tans besturende direkteur van Saab Medav Technologies in Nürnberg, Duitsland. Hy is ’n oudleerder van die Hoërskool Punt op Mosselbaai en het drie grade aan Unisa verwerf. Foto: Linkedin Die departement van openbare ondernemings en Denel sê Daniël du Toit is aangewys as die nuwe uitvoerende hoof van dié staatsbeheerde wapenvervaardiger nadat die kabinet sy aanstelling goedgekeur het. Dit kom nadat Zwelakhe Ntshepe in Mei vanjaar met onmiddellike inwerkingtrede bedank het ná 20 jaar by Denel weens wat hy persoonlike redes genoem het, en vervang is deur Michael Kgobe, hoof‑ uitvoerende beampte van die filiaal Denel Aeronautics, in ŉ waarnemende hoedanigheid. Denel sê Du Toit is hoogs ervare in die verdediging- en vervaardigingsektor en het ŉ uitstekende loopbaangeskiedenis wat waarde tot die Denel-groep sal toevoeg. Hy sal na verwagting op 14 Januarie diens aanvaar. Monhla Hlahla, die voorsitter van Denel se raad, sê Du Toit sal kan voortbou op die regrukstrategie wat vroeër vanjaar vir die sukkelende maatskappy goedgekeur is. Vanjaar was die raad se eerste prioriteit om die maatskappy se bestuur te bestendig en ŉ nuwe groephoof aan te stel wat ervaring van die bedryf het. “Ons sien daarna uit om saam met mnr. Du Toit te werk om rigting aan Denel en sy filiale te gee ingevolge die maatskappy se visie, kernwaardes en strategiese strewe,” het Hlahla gesê.